
Информация за текущото състояние на “БУЛ БИО - НЦЗПБ” ЕАД, гр. София

“Бул Био – НЦЗПБ” ЕАД с ЕИК 207939249 е вписано в Търговския регистър и регистъра на ЮЛНЦ с Удостоверение № 20240809172104 от 09.08.2024 г. чрез преобразуване с промяна на правната форма и превръщането му в еднолично акционерно дружество. Новоучреденото дружество е правоприемник на активите и пасивите на “Бул Био – НЦЗПБ” ЕООД. Правата на собственост на държавата като едноличен собственик на капитала се упражняват от министъра на здравеопазването. 
Изграден като съвременна биотехнологична структура, „Бул Био - НЦЗПБ“ ЕАД задоволява голяма част от нуждите на страната от висококачествени, ефективни и безопасни препарати за лечение, профилактика и диагностика на инфекциозни заболявания. Продукцията на компанията отговаря на най-високите изисквания на международните стандарти ISO, GMP, както и на регулациите на СЗО и ЕС. Ваксините, произведени в „Бул Био – НЦЗПБ“ ЕАД се изнасят в повече от 140 страни по света.
Целите на „Бул Био – НЦЗПБ“ ЕАД са дефинирани, както следва: запазване и разширяване на дейността в досегашната основна предметна специализация – производство и реализация на ваксини, серуми, алергени, кръвни продукти, имуностимулатори, диагностични препарати и други биопродукти за диагностика, лечение и профилактика, придържайки се към високите европейски стандарти, изискванията на Добрата Производствена Практика, ЗЛПХМ и ЗМИ; заемане на нови пазарни ниши в страната и чужбина за реализация на продукцията чрез разширяване маркетинговата дейност; увеличаване на приходите от реализацията на преквалифицираните от СЗО ваксини БЦЖ, Дифтет, Тетадиф и Тетатокс и разширяване на производството на компоненти на дифтерия, тетанус и коклюш ваксина за нуждите на LG Chem.
[bookmark: _GoBack]Предметът на дейност на “Бул Био - НЦЗПБ” ЕАД е производство и реализация в страната и в чужбина на ваксини, серуми, алергени, кръвни продукти, имуностимулатори, диагностични препарати и други препарати за диагностика, лечение и профилактика, извършване на търговия на едро с лекарствени продукти и медицински изделия, както и всяка друга дейност, незабранена от закона при спазване на лицензионните и разрешителни режими. Дружеството притежава един патент за изобретение и два патента за полезен модел.
Мисията на Бул Био - НЦЗПБ ЕАД е да осигурява лекарствени продукти за диагностика, лечение и профилактика при спазване на високи стандарти за качество, с високотехнологично, модерно производство, с опазване на околната среда и с корпоративна и социална отговорност. Дружеството задоволява голяма част от нуждите на страната от висококачествени и ефективни биологични продукти. От години притежава Европейски сертификат за Добра Производствена Практика и е сертифициран от СЗО. Биологичните производства са уникални по своя характер.  Дружеството е утвърден доставчик от СЗО за нуждите на Обединените Нации – УНИЦЕФ и ПАХО на БЦЖ от 1991 г., и Тетатокс, Тетадиф и Дифтет, срещу тетанус и дифтерия, от 2006 г. В синхрон с нарастващите регулаторни изисквания и съвременните тенденции при производството на биологични продукти дружеството работи усилено за непрекъснатото обновяване на производствените зони и въвеждане на нови технологични ресурси. 
Към 31.12.2024 г. дружеството регистрира текущ финансов резултат печалба в размер на 46 хил. лв. Запазва се положителната тенденция от предходните години към отчитане на положителен текущ финансов резултат, като размерът на реализираната текуща печалба за 2024г. е намален като абсолютна стойност в сравнение с предходния отчетен период с 274 хил. лв. Общо финансовият резултат е намален от 306 хил. лв. за 2023 г. на 31 хил. лв. за 2024 г., или с 275 хил. лв. Общо резервите на дружеството са увеличени от 36 096 хил. лв. за 2023 г. до 36 167 хил. лв. за 2024 г. Записаният капитал към 31.12.2024 г. е в размер на 33 313 хил. лв., като същият е без промяна спрямо 2023 г. Собственият капитал е намален от 69 715 хил. лв. за 2023 г. до 69 511 хил. лв. за 2024 г. Текущите задължения на дружеството към 31.12.2024 г. са в размер на 2 872 хил. лв., като преобладаващата част от тях са към персонала 1 968 хил. лв., текущите търговски и други задължения 519 хил. лв. Наблюдава се намаление на паричните средства през 2024 г. с 3 312 хил. лв. спрямо предходната 2023 г. и към 31.12.2024 г. те са в размер на 17 172 хил. лв. Търговски и други нетекущи вземания на дружеството през 2024г. липсват, а текущите търговски и други вземания са намалени със 175 хил. лв. спрямо 2023 г. и към 31.12.2024 г. са в размер на 5 399 хил. лв. Краткосрочните задължения към доставчици към 31.12.2024 г. са намалени спрямо 2023 г. с 94 хил. лв. – съответно достигат 147 хил. лв. към 31.12.2024 г., като подобно на предходния отчетен период, през 2024 г. липсват просрочени задължения.
Към 31.03.2025 г. „Бул Био – НЦЗПБ“ ЕАД регистрира текущ финансов резултат печалба от 28 хил. лв. Сравнено с регистрирания към същия период на 2024 г. финансов резултат, загуба от -164 хил. лв., през първо тримесечие на 2025 г. се наблюдава запазване на положителната тенденция от края на 2024 г. към регистриране на текуща печалба. Общо финансовият резултат е печалба от 58 хил. лв. Към 31.03.2025 г. дружеството няма просрочени задължения и задължения към финансови институции.
Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия -   https://reports.appk.government.bg/Public/Public/Organizations поддържана от АППК. 

